
PRIMAR
nr.10844 din 25.09.2026 

REFERAT  DE  APROBARE 
la proiectul de hotărâre privind acordarea titlului de ”Cetățean de onoare al Municipiului Marghita” (post-mortem) domnului PETŐ  ZOLTÁN

            Prezentul referat de aprobare are la bază prevederile art.6 alin (3) și art.30 alin.(1) și (2) din Legea  nr. 24/2000, privind normele de tehnică legislativă pentru elaborarea actelor normative, republicată , cu modificările și completarile ulterioare, reprezentand instrumentul de prezentare și motivare a  proiectului  de hotărâre privind acordarea titlului de ”Cetățean de onoare al Municipiului Marghita” (post-mortem) domnului PETŐ  ZOLTÁN.
         Având în vedere propunerea înregistrată la Primăria Municipiului Marghita sub nr. 10370 din 15.09.2026, înaintată de domnul Tudor Oros,care în numele comunității locale și al reprezentanților din mediul artistic solicită  inițierea  unui proiect de hotărâre privind acordarea titlului de „Cetățean de onoare al Municipiului Marghita” (post-mortem) domnului Pető Zoltán, muzician, compozitor și promotor cultural originar din municipiul nostru, formulez prezentul referat de aprobare în vederea  acestei inițiative .
         Implicarea activă a cetățenilor în dezvoltarea culturală și promovarea valorilor locale reprezintă piloni fundamentali în evoluția comunității noastre. Atunci când spiritul creativ al unui membru al comunității depășește granițele locale și plasează numele municipiului pe harta culturală internațională, este de datoria noastră morală să îi recunoaștem și să îi onorăm meritele.
Parcursul de viață și activitatea domnului Pető Zoltán justifică pe deplin acest titlu:
· Ambasador cultural internațional: Muzician autodidact născut în Marghita, a compus Simfonia „Aș fi al cuiva” („Lennék valakié”), operă de mare amploare pusă în scenă alături de Orchestra Simfonică Ady și artiști ai Operei Teatrului Național Slovac. Această producție simfonică a fost interpretată live în 15 locații din România, Slovacia și Ungaria (inclusiv la Teatrul de Stat din Oradea), promovând numele și potențialul artistic al Municipiului Marghita la nivel european.După finalizarea studiilor la Cluj-Napoca (perioadă în care a activat în cunoscuta trupă rock Kumm), a ales să revină în orașul natal unde a înființat Asociația pentru Tineret „Pozeon”.
· Revitalizarea vieții culturale locale: Prin înființarea și conducerea Asociației pentru Tineret „Pozeon” din Marghita, domnul Pető Zoltán a facilitat accesul publicului local la acte artistice de înaltă ținută (piese de teatru neconvențional, concerte de rock progresiv și proiecte de referință precum coverul simfonic după albumul „Wish You Were Here”).
· Activitatea socială și filantropică: Prin intermediul aceleeași asociații, s-a implicat activ în viața civică, derulând acțiuni umanitare și caritabile importante, printre care se numără donațiile de aparatură medicală și cadouri destinate secției de copii a Spitalului Municipal din Oradea.

          Prezenta inițiativă se fundamentează juridic pe prevederile Art. 6, alin. (1), lit. b) din Anexa nr. 7 la Statutul Municipiului Marghita, aprobat prin Hotărârea Consiliului Local nr. 106 din 28.06.2021, care reglementează acordarea acestei distincții personalităților care, prin realizările lor deosebite, au făcut cunoscut numele Municipiului Marghita în țară și în străinătate.
           Apreciind că activitatea, cariera și dăruirea domnului Pető Zoltán se încadrează pe deplin în criteriile stabilite de regulamentul local, consider oportună și justificată acordarea acestei înalte distincții post-mortem. Consider că acordarea acestui titlu post-mortem reprezintă un gest firesc de recunoștință față de un om care și-a dedicat talentul, energia și resursele promovării frumosului și ridicării prestigiului Municipiului Marghita.

Față de cele prezentate, în conformitate cu prevederile Art. 136, alin. (1) și alin. (8) din O.U.G. nr. 57/2019 privind Codul administrativ, cu modificările și completările ulterioare, înaintez Consiliului Local Marghita Proiectul de hotărâre privind acordarea titlului de „Cetățean de onoare al Municipiului Marghita” (post-mortem) domnului Pető Zoltán, cu propunerea de a fi dezbătut și aprobat în ședința ordinară din data de 30.09.2026.

